KIRJALLINEN KYSYMYS P-0797/01 esittäjä(t): María Rodríguez Ramos (PSE) komissiolle. Tuottajajärjestöjen tuki ja puuvilla-alan YMJ:n uudistus.



Virallinen lehti nro 261 E , 18/09/2001 s. 0198 - 0198



KIRJALLINEN KYSYMYS P-0797/01 esittäjä(t): María Rodríguez Ramos (PSE) komissiolle (13. maaliskuuta 2001) Aihe: Tuottajajärjestöjen tuki ja puuvilla-alan YMJ:n uudistus Parlamentin täysistunnossa 15. helmikuuta 2001 käyttämässään puheenvuorossa, joka koski Korakaksen mietintöä puuvillan tukijärjestelmien mukauttamisesta, komissaari Fischlerin argumentointi perustui osittain epätarkkaan seikkaan. Fischler ilmoitti, että hän ei voinut hyväksyä tarkistuksia 7, 8, 16 ja 19, joissa ehdotetaan tukijärjestelmän muodostamista puuvillan tuottajajärjestöille. Hän perusteli kielteistä kantaansa sillä, että jo asetuksella (ETY) 389/82(1) muodostettiin kannustusjärjestelmä puuvillan tuottajajärjestöille, ja näin syntyisi kaksoistuki. Kaikki tuntuu viittaavan siihen, että Fischleriä informoitiin väärin tai hän ei ottanut huomioon, että asetuksen (ETY) 389/82 voimassaolo päättyi yhdeksän vuotta sitten 25. helmikuuta 1992. Juuri tämä seikka sai minut muiden jäsenten kanssa esittämään tarkistukset maatalousvaliokunnalle. Voiko komissio ilmoittaa, mainittu epätarkkuus huomioon ottaen, ovatko kyseiset tarkistukset hyväksyttävissä? Jos komission mielipide säilyy kielteisenä, minkälaista järjestelmää se suunnittelee tuottajajärjestöjen tukemiseksi puuvilla-alan YMJ:n puitteissa? (1) EYVL L 51, 23.2.1982, s. 1. Franz Fischlerin komission puolesta antama vastaus (18. huhtikuuta 2001) Kreikan liittymisasiakirjan liitteenä olevassa puuvilla-alaa koskevassa pöytäkirjassa N:o 4 olevassa 4 kohdassa määrätään tukien myöntämisestä tuottajaryhmittymien ja niiden välisten liittojen perustamisen kannustamiseksi sekä niiden toiminnan helpottamiseksi. Kyseisen tukijärjestelmän yleiset säännöt vahvistetaan neuvoston asetuksessa (ETY) N:o 389/82, jonka 13 artiklassa vahvistetaan erityisesti tuottajaryhmittymien ja niiden liittojen tunnustamista koskeva järjestelmä. Yhteisö kannusti siten niiden perustamista vuosina 19821992 käytössä olleilla käynnistystuilla ja erityisesti sadonkorjuukoneiden ostamiseen tarkoitetuilla investointituilla. Sadonkorjuukoneet ovat olleet siitä lähtien yleisiä sekä Kreikassa että Espanjassa. Millekään asetuksessa (ETY) N:o 389/82 säädetylle yhteiselle toimelle ei myönnetä tällä hetkellä eikä ole myönnetty vuoden 1993 jälkeen tukea yhteisön varoista, koska kyseisten toimien suunniteltu toteutuskausi on jo päättynyt. Huomattakoon kuitenkin, ettei edellä mainittua asetusta ole kumottu, ja että kysymyksessä olevia järjestöjä koskevia sääntöjä, erityisesti niiden perussääntöjä ja toimintaa koskevia sääntöjä, sovelletaan edelleen. On lisäksi aiheellista täsmentää, että puuvilla-alan hyväksi toteutetaan myös osuuskuntia tai osuuskuntatoimintaa puuvillanviljelyalueilla koskevia laaja-alaisia rakenteellisia toimenpiteitä ja maatalouden ympäristötoimenpiteitä. Komissio katsoo, ettei samojen tuottajaryhmittymien perustamisen uudelleenrahoittaminen tunnu perustellulta ja että tuottajaryhmittymien toimintaa tuetaan jo välillisesti puuvillan tukijärjestelmällä ja laaja-alaisilla toimenpiteillä; komissio ei tämän vuoksi hyväksynyt parlamentin jäsenen mainitsemia tarkistuksia 7, 8, 16 ja 19.